(تژنءُ بریچکند… بوھیر کُلانچی)
“دریائی مدگ”
دیگرءِ وھد اتءُ ادارےءَ پد لیناں اوں المّءَ ژَپّگ جَنَگی ات پمیشامیتگ ءِجنیادم کنورءَ مُشکُول اتنت کہ چمّءُ روچءَ وتی کنورءِ کاراں بہ گیشین انت.
ماھُکءَ پَناّس کنگءَ وتی چُک میتگءَ دیم داتگ ات ءُ آئیءَ را گُشتگ اتئے کہ تو برو ھمساھگانی چُلّاں سر کشان کنءُ بچار باریں کئے وشیّں نارُشت گرادگءَ انت.چُک وا ماتءَ پیسرءَ سوگہ کتگ ات آ چگل گپتگ اتءُ پناّس کنانءَھمساھگانی لوگءُ چُلّاں پُترانءُ چاران ات.َ آئیءَ دیست داں ماھکان مَدگ پاٹو کنگ ات. آ دِرکءَ لوگءَ شُتءُ مات ئے ھال دات کہ ماھکان مدگ گرادگءَ انت.
ماھُک پاداں گرانءَ ماھکانءِ لوگءَ شُت.آئیءَ گُشت چُنت روچ انت منءَ دلءَ بیتگ کہ تئی لوگءَ سرے بہ جناں بلے کُور ٹیلگءِ اِمروزءَ مردم گوں وتءَ اڑ اتگءُ اول اتگ.
ماھکانءَ دَرّائینت: ھو راست گُش ئے اے زمانگءَ مردمءَ سرءِ کچینگءَ اوں مُوہ نہ رس ایت.
برے وھدے مئے مردم وتی لاچاریءَچہ مُلکءَ لاپ دئینت پہ الاجءَ کا انت ءُ ڈاکٹرءَ برگ لوٹ انت آ اوں وتی نا الاجیءَ کاانت کہ آھانی مُلکءَ شَرّیں ڈاکٹرءُ مزنیں ھسپتال نیست.اشکنگءَ مُلکءِ ھسپتالاں زھریں پیناڈولے اوں نہ گواھیت.
مھگلینءَ کشءَ درّائینت: بُکّو!! وئے شما دنیائیءَچی سئی اتاں وش نیوزءَ بہ چار اِتاں شمءَ را کبر کپیت گوادر آ ساریگیں گوادر نہ انت کہ شما دیتہ بُوتگ. نوں اوداں بے گاسلیٹءَ آس روک انت. آمد اقبالءَ کارواٹءَ ھژدہ منزلءِ بنگلہ بستگ انت کہ اشانی توکءَ سنٹرل اے سی..ءُ امریکن کچن..مان انت. بلا بلائین پارک.. اشکول.. ءُ ھوٹلءُ دکان کہ چہ ڈنی ورگءُ چیزءَ پُر انت.
لین وا شپءُ روچ ھست انتءُ روگءِ نامءَ نہ زان انت.پدءَمجال انت کہ واپڈا چریشاں بل بہ گِریت.
چینءِ کمپنی دریاءِ آپءَ وش کنگءُ راہ دئیگءَ انت.مردم انچو چہ آپءَ بیزارءُ شزار انت کہ آپ گوادرءِ بازارءُگلّی آں تچگءَ انت.
چینءَ انچیں بلائیں اسپتالے بستگ کہ آئیءِ سرے پدی زرءَ ءُ سرے ڈورءَ انتءُ ایشیءِ توکءَ چونیں چونیں مشین مان انتءُ چینی ڈاکٹرءُ نرس شپءُ روچ کارءَ انت.کراچیءِ درسیں دوا دو لمبرانت بلے آنگو چانپ آں اوں اسلی درمان مِلّ انت.بلے مُشکل ایش انت کہ مئے مردُم آیانی گپاں نہ سمجھ انت ھمیشیءَ آ الاجءَ کراچیءَ کاانت.
سڑک آدینکءِپیمءَ ساپ انت ءُ مردم وتی جندءِ پوٹوءَ گندیت توری سڑکءِ سرءَ اوشتءُّ سرءَ بہ رند پدا ھمے سڑکءَ تو روگءَ ئے تئی دلءَ تو باگےءِ توکءََ ئے.
پہ مردمانی ملماءُ مشکول کنگءَ پارک..گولف کلب..جیمز..کاسینو..ڈسکو کلب.. وائن اسٹور ءُ بار پچ انت.
جی ڈیءِ پارک چو “کے ٹو” سگریٹءَ نام انت.
ماھُکءَ سبرے سرءَ شُتءُ گشت ئے…
شَرّ انت ..شَرّ انت او مھگلین!! ھُداءَ چارءُمئے سرءَ مہ ڈمبرین گوں احمد اقبالءُ وش نیوزءِ دروگاں..تئی گوادر ترا مبارک بات… ماھکءَ ریم ے دیمپان نہ کُتءُ تُرندءَ تُرند گوں مھگلینءَ گُشت ئےءُ آئیءَ لونسانءَ مِکّ کُتءُ لبَجّان بیتءَُ شُت.
اے بیتامءَ مئے گپءِ بَلُّک بند کنائینتءُ ھبر کَپّی بیت باریں ما چے گپّےءَ اتیں.
راست گُشی اَدّا ماھُک!! زاناں تو مروچی مھلہ کَنوَر کُتگ؟
اِنّاں منی گُہار!! من کُجا کنور کُتگ. کھرے سرءَکپاتَ ھمے نِٹّءَ… روچے ھالے کاریتءُ مردم ئے جگرو کُتگ انت.
برے گش ایت کہ اے پارُمی مُرگ آں سیچن جن انتءُ پروڑین انتءُ چریشانی گوشتءِورگءَ مردم آں َشُومکءُ دگہ نادراھی گرگءَ انت.
گوشت موکگ نہ بیتءُ اشکنگءَ مروچاں کساب ھرءُ کچک کُشگءُ آھانی گوشتءَ بہا کنگءُ مردماں وارینگءَ اَنت.
پیشءَ مردمءَ شرشرءَ کاہءُ کژے گراستگءُ وارتگ ات بلے مھلونکءَ کلدارءِ جوپءَ ملیرءِ ریک بہا کُت انتءُ باگ ویرندگان بیتءُ شُت انت .مروچاں سر پہ گٹر باگیچہءِ سبزیاں کپتگءُ اے دلءَ بَز انت.
مروچاں ماھیگی کٹ اتگینءُ جھل شُتگیں ماھیگ کار انتءُ بہا کن انت چہ ایشانی ورگءَ دل بَد بیتءُ ھپتگےءَ دپ ءِ کچگ نہ روت.
شُتگیں ڈال لاپءَ ڈاکسین انتءُ گُم اَنت.مردُمءَ ھیران کُتگ کہ چے بہ وارت.
ماھکانءَ جُست کُت کہ گُڈا تو چے گراد ئے.؟
ماھُکءَ زنگ جنانءَ درّائینت کہ من وا ھیراں کُتگ چے بہ گراداں.
: کسابانی گوشت آں دل نہ زیریت.
:کُکُڑءِ گوشت دلءَ بَز اَنت.
:سبزی وا ھَلِدَگءُ کاہ انتءُ دلءَ درد دَئیَنت.
:ماھیگ ور آں جان ھارشت دنتءُ دپءِ کِچَگ نہ روت.
:ڈال وا لاپءَ گوات دئینت.
اَدّا ماھکان!! باریں تو چے گراستگ؟.. ماھُکءَ جُست کُت.
گوادری آں کمیّن مدگ(جھینگا) دیم داتگ ھمے گراستگ انت.ماھکانءَ درّائینت.
ماھُکءَ گُشت گُڈا ھنسگے بِدئے گوں کہ گوادرءِ مدگ تاجگءُ تامدار اَنت.
ماھکان ننگاں گیر بیتءُ ناکامیں دلءِ پاد آتکءُتالُکے مدگءِ نارشت ئے چہ لوھیگءَ کش اِتءُ ماھکءَ دات ئے.
*اے وت ساچیں نبشتانکے. بائد انت کس دلرنج مہ بیت.
(بوھیر کُلانچی)